राहुल गांधी बेकार का रोना रोते हैं कि वह गरीबों की लड़ाई हमेशा लड़ते रहेंगे. गरीबों की लड़ाई तो उनकी दादी ने भी लड़ी थी, उनके पिताश्री ने भी और अब वह भी कमर कसकर गरीबों के हित के लिए लड़ाई लड़ने की दिन-रात कसमें खाते रहते हैं और जब कसमें खाते-खाते ऊब जाते हैं, तो चुपचाप विदेश में मौज-मस्ती के लिए निकल जाते हैं. राहुल की गरीबों के लिए लड़ाई लड़ने का एक फायदा उनकी पार्टी को अवश्य होता है कि वह गरीबों के मत के सहारे सत्ता में आ जाते हैं और गरीब हमेशा के लिए गरीब ही रह जाता है. अब यह भी कोई समझाने की बात है कि राहुल भैया ने अगर गरीबों को अमीर बना दिया तो वह फिर किसकी लड़ाई लड़ेंगे और जब उनके पास कोई लड़ाई नहीं रह जाएगी, तो वह सत्ता में क्या करने के लिए आएंगे. सत्ता कोई भड़भूजे का काम तो है नहीं. यहां आकर नेता गरीबों की लड़ाई लड़ता है और खुद अमीर बनता रहता है.